Asnulfu deg wannar n tsekla tamaziɣt yella-d seg zman aqbur.Yelḥa-d s ubrid n timawit tamsarit akken i d-yenna M. Mɛemmeri: Taɣerma taqbaylit, tamensayt, tebna ɣef wawal acku imiren ur d-yelli ara usemes n tira s uzbu n tallilt ara tt-yeǧǧen ad tesɛu azal am win yeṭṭef wawal deg tmetti taqbaylit imiren imi awal d netta i d-ibanen s lebrez1. Tasekla-agi ad tt-naf tebḍa ɣef snat n talliyin tigejdanin iɣef ibedd umezruy-is: tallit tamensayt yettuɣalen ɣer zik, d tsekla i d-ibanen deg yiseggasen-agi ineggura iwumi qqaren tasekla tatrart. Deg-s annar n usnulfu aseklan yewsseɛ mačči d kra, ugten deg-s yisental imaynuten iɣef d-ttawin awal yimyura n tallit-a ; rnu ɣer waya anerni i d-yellan deg-s yettnerni war tilisa imi imyura-a teddun ilmend n wakud d ubeddel n talliyin yerzan amdan deg tudert-is.